S-125/2010

Mál þetta, sem dómtekið var 27. maí sl. er höfðað með tveimur ákærum, báðum dagsettum 26. apríl 2010, á hendur X, með annarri af ríkissaksóknara;

„fyrir sérstaklega hættulega líkamsárás, með því að hafa aðfaranótt sunnudagsins 14. mars 2010, utandyra við veitingastaðinn Kaffi Akureyri við Strandgötu, Akureyri, slegið [A] í höfuðið með glerglasi með þeim afleiðingum að hann hlaut mar og skurð aftan við vinstra eyra og fjölda lítilla sára í hársvörð ofan við eyrað.

Telst þetta varða við 2. mgr. 218. gr. almennra hegningarlaga nr. 19/1940, sbr. 11. gr. laga nr. 20/1981.

Þess er krafist að ákærði verði dæmdur til refsingar og til greiðslu alls sakarkostnaðar.

Einkaréttarkrafa:

Af hálfu [B] vegna [A] er þess krafist að ákærði verði dæmdur til að greiða honum bætur og útlagðan kostnað samtals að fjárhæð kr. 205.000 auk vaxta samkvæmt 8. gr. laga nr. 38/2001 þar til einn mánuður er liðinn frá því að bótakrafan hefur verið birt ákærða en dráttarvaxta samkvæmt 1. mgr. 6. gr., sbr. 9. gr. sömu laga frá þeim degi til greiðsludags. Jafnframt er þess krafist að ákærði verði dæmdur til að greiða málskostnað að fjárhæð kr. 75.475 auk virðisaukaskatts eða að mati dómsins.“

Hin ákæran er gefin út af sýslumanninum á Akureyri;

„fyrir líkamsárás, með því að hafa aðfaranótt laugardagsins 30. janúar 2010 í … á Akureyri, ráðist að [C] þar sem þeir voru í forstofuherbergi í kjallaraíbúð í húsinu og slegið hann nokkrum hnefahöggum í andlitið og síðan eftir að hafa náð honum niður í gólfið, sparkað í háls eð höfuð hans og að lokum kýlt hann einu hnefahöggi í andlitið eftir að [C] hafði yfirgefið íbúðina og stóð fyrir utan húsið.

Afleiðingar þessarar árásar fyrir [C] voru þær að hann nefbrotnaði og bólgnaði yfir hægra kinnbeini.

Telst þetta varða við 1. mgr. 218. gr. almennra hegningarlaga nr. 19,1 940, sbr. 11. gr. laga nr. 20, 1981.

Þess er krafist að ákærði verði dæmdur til refsingar og til greiðslu alls sakarkostnaðar.

Einkaréttarkrafa.

Í málinu gerir [C] bótakröfu á hendur ákærða að fjárhæð kr. 1.006.703, með vöxtum samkvæmt 8. gr. vaxtalaga nr. 38, 2001, frá 30. janúar 2010, en síðan með dráttarvöxtum samkvæmt 9. gr., sbr. 1. mgr. 6. gr. vaxtalaga frá 15. mars 2010 og til greiðsludags.“

Meðferð málanna var sameinuð.

Ákærði hefur komið fyrir dóm og játað sök. Hann tók þó fram um ákæru sýslumanns að hann hafi veitt [C] áverka í átökum við hann. Einnig tók hann fram að spark í háls eða höfuð hafi ekki verið fast og ekki valdið áverkum. Sækjandi kvaðst fallast á að þessi lýsing ákærða yrði lögð til grundvallar dómi. Lögðu aðilar málið í dóm án þess að fram færu skýrslutökur fyrir dómi eða aðalmeðferð.

Með játningu ákærða, sem ekki er ástæða til að efa að sé sannleikanum samkvæm, er nægilega sannað að hann hafi gerst sekur um þá háttsemi sem í ákærum er lýst, að teknu tilliti til framangreindra athugasemda ákærða, sem fallist var á af hálfu ákæruvalds, og þar er rétt heimfærð til laga. Verður lagður dómur á málið án frekari sönnunarfærslu en þegar hefur farið fram, með heimild í 164. gr. laga nr. 88/2008.

Sakaferill ákærða hefur ekki áhrif á ákvörðun refsingar hans fyrir framangreind brot, sem ber að tiltaka eftir reglum 77. gr. almennra hegningarlaga nr. 19/1940. Með tilliti til þess að hann hefur ekki sætt refsingum fyrir hegningarlagabrot, afleiðinga verknaða hans eins og þeim er lýst í ákærum og athugasemda hans um atvik að því er varðar ákæru sýslumanns, ákveðst refsing fangelsi í sex mánuði, sem þykir fært að skilorðsbinda að fullu eins og greinir í dómsorði.

Ákærði samþykkti bótakröfu [A], sem rakin er í ákæru, fyrir utan kröfu um málskostnað. Ákveðst hann 80.000 krónur og hefur þá verið tekið tillit til virðisaukaskatts. Að öðru leyti verður krafan dæmd í samræmi við afstöðu ákærða.

Ákærði mótmælir bótakröfu [C] sem allt of hárri og órökstuddri að verulegu leyti.

Tjónþoli krefst í fyrsta lagi þjáningabóta samkvæmt 3. gr. skaðabótalaga nr. 50/1993, sbr. 15. gr. sömu laga, í 42 daga á 2.170 krónur hvern. Þessi kröfuliður er ekki studdur vottorði um að tjónþoli hafi verið rúmfastur í þennan tíma, en á því er hann byggður. Samkvæmt fyrirliggjandi gögnum leitaði hann læknis 30. janúar, síðan til sérfræðings 4. febrúar og gekkst síðan undir aðgerð 5. febrúar. Á grundvelli þessa þykir mega dæma þjáningabætur miðað við að hann hafi verið veikur í sjö daga án rúmlegu, í skilningi 3. gr. laga nr. 50/1993 með síðari breytingum. Verður þessi liður því tekinn til greina með 10.500 krónum (700 kr./3282x7033x7 dagar).

Í öðru lagi er krafist miskabóta að fjárhæð 700.000 krónur, með stoð í 26. gr. skaðabótalaga. Ákærði hefur bakað sér skyldu til greiðslu miskabóta, en þær þykja eftir atvikum hæfilega ákveðnar 250.000 krónur.

Í 4. lið bótakröfu er gerð krafa um greiðslu útlagðs kostnaðar vegna læknisvitjana að fjárhæð 22.583 krónur. Þessi liður er studdur gögnum og verður tekinn til greina.

Samtals nema dæmdar bætur því 283.083 krónum.

Í 3. lið bótakröfu er krafist málskostnaðar að fjárhæð 192.980 krónur. Þessi liður verður tekinn til greina með 80.000 krónum.

Bótakrafa [A] var birt ákærða þann 14. apríl og bótakrafa [C] var birt honum þann 5. apríl sl. Miðast upphafstími dráttarvaxta við mánuð frá birtingu, sbr. 1. mgr. 9. gr. laga nr. 38/2001.

Þá verður ákærði dæmdur til að greiða sakarkostnað samkvæmt framlögðum yfirlitum, samtals 27.600 krónur.

Dóm þennan kveður upp E-kk-nf S-kk-nf héraðsdómari.

D Ó M S O R Ð :

Ákærði, X, sæti fangelsi í sex mánuði. Fresta ber fullnustu refsingarinnar og skal hún falla niður að liðnum tveimur árum frá uppsögu þessa dóms að telja, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði [A] 205.000 krónur, með vöxtum samkvæmt 8. gr. laga nr. 38/2001 frá 14. mars 2010 til 15. apríl 2010, en dráttarvöxtum samkvæmt 1. mgr. 6. gr. sömu laga frá þeim degi til greiðsludags og 80.000 krónur í málskostnað.

Ákærði greiði [C] 281.627 krónur, með vöxtum samkvæmt 8. gr. vaxtalaga nr. 38, 2001, frá 30. janúar 2010 til 5. maí 2010, en síðan dráttarvöxtum samkvæmt 1. mgr. 6. gr. sömu laga til greiðsludags og 80.000 krónur í málskostnað.

Ákærði greiði 27.600 krónur í sakarkostnað.